[pic] | EURÓPAI BIZOTTSÁG |

Brüsszel, 2011.2.15.

COM(2011) 61 végleges

Javaslat:

AZ EURÓPAI PARLAMENT ÉS A TANÁCS HATÁROZATA

az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (a Cseh Köztársaság „EGF/2010/010 CZ/Unilever” referenciaszámú kérelme)

INDOKOLÁS

A költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között létrejött, 2006. május 17-i intézményközi megállapodás[1] 28. pontja a pénzügyi keret vonatkozó fejezeteinek felső korlátain felül, egy rugalmassági mechanizmus révén, legfeljebb évi 500 millió EUR erejéig lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét.

Az EGAA-ból érkező hozzájárulásokra vonatkozó szabályokat az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[2] tartalmazza.

2010. március 24-én a Cseh Köztársaság a Nelahozevesben működő Unilever ČR spol.s r.o. (a továbbiakban: Unilever) vállalatnál történt elbocsátásokat követően „EGF/2010/010 CZ/Unilever” referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt.

A kérelem alapos vizsgálata után a Bizottság az 1927/2006/EK rendelet 10. cikke alapján megállapította, hogy a pénzügyi hozzájárulásnak a rendeletben megállapított feltételei teljesülnek.

A KÉRELEM ÖSSZEFOGLALÁSA ÉS ELEMZÉS

Főbb adatok: |

EGAA-referenciaszám | EGF/2010/010 |

Tagállam | Cseh Köztársaság |

2. cikk | a) |

Elsődlegesen érintett vállalat | Unilever ČR spol.s r.o. |

Beszállítók és az ellátási lánc következő szintjein álló termelők | 0 |

Referencia-időszak | 2009.9.16–2010.1.16. |

A személyre szabott szolgáltatások kezdetének időpontja | 2009.10.16. |

A kérelem benyújtásának időpontja | 2010.3.24. |

A referencia-időszakban történt elbocsátások száma | 634 |

Elbocsátások száma a referencia-időszak előtt és után | 0 |

Összes támogatható elbocsátás | 634 |

A támogatásra jogosult elbocsátott munkavállalók száma | 460 |

A személyre szabott szolgáltatásokhoz kapcsolódó kiadások (EUR) | 474 463 |

Az EGAA végrehajtásához kapcsolódó kiadások[3] (EUR) | 23 723 |

Az EGAA végrehajtásához kapcsolódó kiadások (%) | 4,8 |

Teljes költségvetés (EUR) | 498 186 |

EGAA-hozzájárulás EUR-ban (65 %) | 323 820 |

1. A kérelmet 2010. március 24-én nyújtották be a Bizottságnak, és 2010. szeptember 20-ig további információkkal egészítették ki.

2. A kérelem az 1927/2006/EK rendelet 2. cikkének a) pontja szerint eleget tesz az EGAA igénybevételéhez szükséges feltételeknek, és benyújtása a rendelet 5. cikkében említett 10 hetes határidőn belül megtörtént.

Az elbocsátások és a világkereskedelemben a globalizáció hatására bekövetkezett fő strukturális változások, illetve a globális pénzügyi és gazdasági válság közötti kapcsolat

3. Az elbocsátások és a globális pénzügyi és gazdasági válság közötti kapcsolat bizonyítása érdekében a Cseh Köztársaság azzal érvel, hogy a válság következtében drámaian csökkent az olyan élelmiszeripari termékek fogyasztása és értékesítése, mint amelyeket az Unilever a Cseh Köztársaságban állít elő. Hivatkozott az Eurostat statisztikáira, amelyek azt mutatják, hogy a 2008 szeptemberétől 2009 augusztusáig terjedő tizenkét hónapos időszakban az EU-27 kiskereskedelmi forgalma az euró-övezetben 4,52 %-kal, a Cseh Köztársaságban pedig 5,88 %-kal csökkent.

Az Unilever Nelahozevesben található gyártó üzeme az Unió egész piacára szállított termékeket; a termékei iránti kereslet csökkenése miatt azonban az üzem már nem fenntartható. A termelésnek körülbelül 45 %-a a „helyi” piacot – a Cseh és a Szlovák Köztársaságot – látta el; a Cseh Statisztikai Hivatal kérelemben idézett adatai megerősítik, hogy a 2009 szeptemberéig tartó évben a Cseh Köztársaság kiskereskedelmi ágazatában 5,88 %-kal csökkent a forgalom.

A Cseh Köztársaság érvelése szerint a globális gazdasági válság miatt kialakult bizonytalan helyzetre válaszul megváltoztak a fogyasztói szokások. Egyes fogyasztók kevesebbet költenek, mások alacsonyabb minőségű termékekre váltottak. Mindkét tényező súlyosan érintette az olyan márkás termékek iránti keresletet, mint amelyeket az Unilever is gyárt. A kérelemben szerepelnek az Eurostat fogyasztói bizalomra vonatkozó adatai, amelyek szerint 2009 során komoly visszaesés következett be a 27 tagú EU-ban, illetve a Cseh Köztársaságban.

A fogyasztó bizalom megrendülése és a fogalom visszaesése miatt Nelahozevesben elkerülhetetlenné vált a termelés csökkentése, és az Unilever termelési kapacitásának átszervezése. A cég úgy döntött, hogy nelahozevesi üzemét bezárja, valamint a helyi és az uniós piacot a továbbiakban más – többek között az EU-ban máshol található – gyártóüzemekből látja el.

Az elbocsátások számának igazolása és a 2. cikk a) pontjában foglalt kritériumok teljesítése

4. A Cseh Köztársaság e kérelmet az 1927/2006/EK rendelet 2. cikkének a) pontjában meghatározott beavatkozási kritériumok alapján nyújtotta be, amelyek szerint az alapból akkor lehet támogatást nyújtani, ha egy négyhónapos időszak alatt egy tagállamban működő vállalattól – beleértve annak beszállítóit és az ellátási lánc következő szintjein álló termelőket – legalább 500 munkavállalót elbocsátanak.

5. A kérelem arra hivatkozik, hogy a 2009. szeptember 16. és 2010. január 16. közötti négyhónapos referencia-időszakban 634 főt bocsátottak el az Unilever vállalattól. Valamennyi elbocsátottat az 1927/2006/EK rendelet 2. cikke második bekezdésének harmadik francia bekezdése alapján vettek számításba. Az említett francia bekezdés előírásainak megfelelően a Cseh Köztársaság további információkat szolgáltatott a Bizottságnak a végrehajtott elbocsátások tényleges számáról.

Az elbocsátások előre nem látható jellegének bizonyítása

6. A Cseh Köztársaság érvelése szerint sem a globális pénzügyi és gazdasági válság, sem annak súlyossága nem volt előre látható.

Az elbocsátó vállalatok és a támogatásra jogosult munkavállalók meghatározása

7. A kérelem összesen 634 fő elbocsátását említi a Střední Čechy NUTS II szintű régióban található Nelahozevesben működő Unilever ČR, spol.s r.o. vállalattól. Valamennyi elbocsátott munkavállaló lehetőséget kapott az újbóli elhelyezkedés esélyét javító (outplacement) programban való részvételre; közülük 460-an éltek a lehetőséggel.

8. A támogatásra jogosult munkavállalók megoszlása a következő:

Kategória | Szám | Százalék |

Férfiak | 219 | 47,6 |

Nők | 241 | 52,4 |

EU-állampolgárok | 460 | 100,0 |

Nem EU-állampolgárok | 0 | 0,0 |

15–24 év közöttiek | 42 | 9,1 |

25–54 év közöttiek | 358 | 77,8 |

54 évesnél idősebbek | 60 | 13,1 |

9. A foglalkozási csoportok szerinti megoszlás a következő:

Kategória | Szám | Százalék |

Termelésben dolgozók | 235 | 51,1 |

Gépkezelők | 117 | 25,4 |

Termelésirányítók | 40 | 8,7 |

Minőségellenőrök | 21 | 4,6 |

Daru- és targoncakezelők | 18 | 3,9 |

Villanyszerelők | 14 | 3,1 |

Ügyviteli szakemberek | 4 | 0,9 |

Felsővezetők | 5 | 1,1 |

Pénzügyi szakemberek | 3 | 0,6 |

Informatikai szakemberek | 3 | 0,6 |

10. Az 1927/2006/EK rendelet 7. cikkének megfelelően a Cseh Köztársaság megerősíti, hogy az EGAA végrehajtásának különböző szakaszaiban és különösen az EGAA-hoz való hozzáférésben mind jelenleg, mind a jövőben a nők és a férfiak egyenlőségét szem előtt tartó és diszkriminációellenes politikát alkalmaz és fog is alkalmazni.

Az érintett terület, valamint az ott működő hatóságok és érdekelt felek bemutatása

11. Nelahozeves – ahol az Unilever gyára található – Közép-Csehországban, Prágától északra, Mělník körzetben található. A körzet lakosainak száma hozzávetőleg 100 000, gazdasága főként az élelmiszer-feldolgozó iparon, valamint a vegyiparon és az energiaiparon alapul. A körzetre jellemző, hogy gazdaságában nagy arányt képviselnek a kkv-k.

12. A fő érdekelt felek a Munkaügyi és Szociális Minisztérium, az Unilever ČZ spol.s r.o., a mělníki munkaügyi hivatal, valamint a Cseh- és Morvaország élelmiszeripari dolgozóinak független szakszervezete (NOSPP).

Az elbocsátások várható hatása a helyi, a regionális és az országos foglalkoztatásra

13. A cseh hatóságok érvelése szerint a válság miatt jelentősen megnövekedett a munkanélküliség a Cseh Köztársaságban. Közép-Csehországban – ahol az Unilever gyára is található – a munkanélküliségi ráta a 2008. évi 3,6 %-ról 2009 októberére 6,4 %-ra emelkedett. Nelahozeves körzetében 2009 októberében a ráta 7,5 % volt. Noha ez az adat aránylag alacsony és alacsonyabb a cseh országos átlagnál is (ami 2009 októberében 8,5 % volt), az országban a munkanélküliség szerkezete aggodalomra ad okot. A magasabban képzett emberek körében a munkanélküliségi ráta alacsony, de a csak alapképzettséggel rendelkezők körében több mint 25 %, és az Unilervertől elbocsátott munkavállalók többsége ebbe a kategóriába tartozik. A munkaerőpiacra való gyors visszakerülés lehetősége ezért igen korlátozott, és kiegészítő támogatás nélkül a munkavállalókat az a veszély fenyegeti, hogy tartósan munkanélkülivé válnak.

A finanszírozásra javasolt, személyre szabott szolgáltatások összehangolt csomagja és annak tételes bontásban meghatározott, becsült költségei, valamint a strukturális alapok által támogatott intézkedésekkel mutatott kiegészítő jelleg

14. Az alábbi intézkedések együttesen összehangolt csomagot képeznek, amely a munkavállalók munkaerőpiacra történő visszailleszkedését célzó, személyre szabott szolgáltatásokból áll. Az intézkedések társfinanszírozását az Unilever fogja biztosítani, lebonyolításukról pedig a vállalat vagy a nevében eljáró alvállalkozók gondoskodnak.

15. Első lépésben az újbóli elhelyezkedés esélyének javítását célzó intézkedésre (outplacement) kerül sor az állás elvesztésével, álláskereséssel és pályamódosítással kapcsolatos tanácsadás formájában. A kérdések megválaszolására szükség szerint rendelkezésre áll egy munkajogi szakértő, valamint egy pszichológus és egy pályamódosítási ügyekre szakosodott vezető tanácsadó. Ezenkívül készítenek és az elbocsátott munkavállalók rendelkezésére bocsátanak egy brosúrát, amely többek között arról nyújt tájékoztatást, hogy milyen előnyökre számíthatnak az újbóli elhelyezkedés esélyeit javító (outplacement) szolgáltatások révén, tanácsot ad az érzelmeik kezelésére, és javaslatot tesz arra, hogy mit kell és mit nem szabad megtenni a program elkezdése előtt.

16. Az egyéni tanácsadás és az álláskereséshez nyújtott támogatás keretében sor kerül többek között a következőkre: válaszadás az álláskeresésre vonatkozó konkrét kérdésekre; a jelenlegi tevékenységek értékelése; felkészülés a jövőbeni tevékenységekre; az ajánlatok értékelése; karriermarketing-stratégiák kidolgozása; az állásinterjúk eredményeinek elemzése; álláskeresés az internet és egyéb információforrások segítségével; a célpiacok meghatározása (azon vállalatok, amelyek megfelelő álláskínálattal rendelkezhetnek); segítségnyújtás a megcélzott vállalatokkal való kapcsolatfelvételhez; hálózatépítés (networking); szakmai önéletrajzok és motivációs levelek elkészítése; kapcsolattartás a kormányzati szervekkel; vállalkozás alapításával kapcsolatban tájékoztatás, kapcsolattartás, támogatás és szakmai átképzés; szükség esetén pszichológiai támogatás; valamint pszichológiai fiagnosztikai vizsgálatok és visszajelzés.

17. Álláskeresési támogatásban akkor részesülnek a munkavállalók, amikor megkezdik képzésüket és álláskeresési tevékenységüket.

18. A pályamódosításról szóló szemináriumok és különleges műhelyfoglalkozások az álláskeresésben és a folyamatos pályaorientációban hasznos készségek fejlesztésére összpontosítanak. Figyelembe véve eltérő igényeiket és munkaerő-piaci helyzetüket, a vezetők és a dolgozók számára külön szemináriumokat szerveznek. Egy kétnapos szemináriumot dolgoznak ki, amely az elbocsátott vezetőket készíti majd fel a hatékony álláskeresésre. A résztvevők elsajátítják az álláskeresés projektszemléletű módszerét, amely tervekkel, mérőszámokkal és referenciaértékekkel segíti a sikeres pályamódosítást. A dolgozók számára egy egynapos programot bonyolítanak le két félnapos rész keretében, amely abban nyújt segítséget a gyári, karbantartási, üzemeltetési, szolgáltatási és egyéb, órabérben dolgozó munkavállalóknak, hogy meghatározzák készségeiket és képességeiket, valamint eredményeiket; kitűzzenek egy, az álláskereséssel kapcsolatos célt; összeállítsák a keresett állások listáját; elkészítsenek egy álláspályázatot, szakmai önéletrajzot vagy adatlapot; és fontos álláskeresési készségeket sajátítsanak el. Ezenkívül számos konkrét műhelyfoglalkozást szerveznek, többek között „Eredményhez vezető szakmai önéletrajzok és motivációs levelek” és „Dinamikus állásinterjú” címmel.

19. Képzési és utazási támogatásban valamennyi elbocsátott munkavállaló részesül, amíg részt vesz az újbóli elhelyezkedést célzó tevékenységekben.

20. Egyéni pályamódosítási szolgáltatások felsővezetőknek: ilyen szolgáltatásokat minden vezető beosztású munkavállaló számára terveznek. Ezeket a szolgáltatásokat úgy alakítják ki, hogy segítséget nyújtsanak a felsővezetőknek a pályamódosítás sikeres végrehajtásában. Minden olyan támogatási elemet magukban foglalnak, amelyre a program résztvevőinek szüksége lehet, és a változó körülményekhez alakítják azokat. Az egyéni konzultációk a következő témákat ölelik fel: a változáshoz fűződő érzések kezelése; önértékelés a megfelelő eszközökkel; a készségek és képességek, erősségek, értékek és eredmények átfogó értékelése; a karrier- és munkalehetőségek részletekbe menő feltárása; a célkitűzések átfogó elemzése és piaci stratégia; marketing tervek; szakmai önéletrajz, motivációs levél és egyéb írásos anyagok elkészítése; mélyinterjúra és hálózatépítésre felkészítő képzés; iránymutatás az állásajánlatok értékeléséhez és az azokkal összefüggő tárgyaláshoz; a vállalatok testreszabott keresése és iránymutatás a munkavégzést illetően; irodai szolgáltatások, többek között számítógépes munkaállomás, fax, e-mail és internet-hozzáférés biztosítása; segítség a sajtóban megjelenő állásajánlatok eredményes kereséséhez; továbbá konzultációk a vezetőkiválasztás területén dolgozó vezető tanácsadókkal.

21. Az idősebb munkavállalók ösztönzését célzó intézkedésekre is sor kerül. Ezek között lesznek heti műhelyfoglalkozások és képzések, valamint folytatólagos egyéni konzultáció, amely a magabiztos fellépésre és az informatikai ismeretekre összpontosít.

22. Az önfoglalkoztatáshoz nyújtott támogatás keretében tájékoztatást nyújtanak az önfoglalkoztatásról, különösen arról, hogy milyen jogi követelményeknek kell megfelelnie valakinek ahhoz, hogy önfoglalkoztatott lehessen. Ezt beleépítik az újbóli elhelyezkedést célzó műhelyfoglalkozásokba, amelyeket az adott régióban kialakuló piaci lehetőségekről szóló egyéni konzultációk egészítenek ki.

23. A vállalkozásösztönzés egy, a saját vállalkozás alapításával kapcsolatos követelményekről szóló műhelyfoglalkozást jelent.

24. A projekt végrehajtásához (munkacsoporthoz) kapcsolódó költségek a munkacsoport költségeit fedezik, és közvetlenül kapcsolódnak az összes intézkedéshez. Az átláthatóság érdekében a cseh hatóságok úgy döntöttek, hogy ezekre a költségekre külön költségvetést készítenek, és külön mutatják be őket.

25. Az EGAA végrehajtásához kapcsolódó, a kérelemben az 1927/2006/EK rendelet 3. cikke szerint feltüntetett kiadások előkészítési, irányítási és ellenőrzési, valamint tájékoztatási és népszerűsítési tevékenységeket takarnak.

26. A cseh hatóságok által ismertetett, személyre szabott szolgáltatások az 1927/2006/EK rendelet 3. cikkében meghatározott támogatható tevékenységek közé sorolható aktív munkaerő-piaci intézkedéseknek minősülnek. A cseh hatóságok e szolgáltatások összköltségét 474 463 EUR-ra, az EGAA végrehajtásához kapcsolódó kiadásokat pedig 23 723 EUR-ra (az összköltség 4,8 %-ára) becsülik. Az EGAA-ból igényelt teljes hozzájárulás összege 323 820 EUR (az összköltségek 65 %-a).

Intézkedések | A támogatásra jogosult munkavállalók becsült száma | Becsült költségek (egy támogatásra jogosult munkavállalóra) (EUR) | Teljes költség (EGAA és nemzeti társfinanszírozás) (EUR) |

Személyre szabott szolgáltatások (az 1927/2006/EK rendelet 3. cikkének első bekezdése) |

Az újbóli elhelyezkedés esélyének javítása (outplacement) | 460 | 44 | *20 423 |

Tanácsadás és az álláskereséshez nyújtott támogatás | 460 | 174 | 80 040 |

Álláskeresési támogatás | 460 | 100 | 46 000 |

A pályamódosításról szóló szemináriumok és különleges műhelyfoglalkozások | 460 | 340 | 156 400 |

Képzési és utazási támogatás | 460 | 164 | *75 292 |

Egyéni pályamódosítási szolgáltatások felsővezetőknek | 5 | 4 775 | 28 875 |

Az idősebb munkavállalók ösztönzését célzó intézkedésekre | 83 | 100 | 8 300 |

Támogatás az önfoglalkoztatáshoz | 10 | 950 | 9 500 |

Vállalkozásösztönzés | 10 | 1 150 | 11 500 |

A projekt végrehajtásához (munkacsoporthoz) kapcsolódó költségek | 460 | 94 | 43 133 |

Az összes személyre szabott szolgáltatás részösszege | 474 463 |

Az EGAA által támogatott intézkedések végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) |

Előkészítő tevékenységek | 4 745 |

Irányítás | 2 372 |

Tájékoztatás és népszerűsítés | 1 186 |

Ellenőrzési tevékenységek | 15 420 |

Az EGAA végrehajtásához kapcsolódó kiadások részösszege | 23 723 |

Becsült költség összesen | 498 186 |

EGAA-hozzájárulás (az összköltségek 65 %-a) | 323 820 |

* a végösszeg az egy munkavállalóra eső egységnyi költségek kerekítése miatt nem egyezik.

27. A Cseh Köztársaság megerősíti, hogy a fent leírt intézkedések kiegészítik a strukturális alapok által finanszírozott intézkedéseket.

Az érintett munkavállalóknak nyújtott személyre szabott szolgáltatások kezdetének tényleges vagy tervezett időpontja(i)

28. A Cseh Köztársaság 2009. október 16-án kezdte meg az EGAA általi társfinanszírozásra javasolt, összehangolt csomag keretében a személyre szabott szolgáltatások nyújtását az érintett munkavállalóknak. Ez az időpont tekintendő tehát az EGAA-ból nyújtandó valamennyi támogatásra való jogosultság kezdetének.

A szociális partnerekkel folytatott konzultáció során követett eljárások

29. A cseh hatóságok arról számoltak be, hogy az Unilever az átszervezést kísérő intézkedéseket megvitatta a szociális partnerekkel és a munkaügyi hivatallal. 2009. szeptember 16-án kötöttek megállapodást a kísérő intézkedésekről.

30. A cseh hatóságok megerősítették, hogy a nemzeti és uniós jogszabályokban a csoportos létszámleépítések vonatkozásában előírt követelményeknek eleget tettek.

Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről

31. Az 1927/2006/EK rendelet 6. cikkében foglalt kritériumok tekintetében a cseh hatóságok kérelmükben:

32. megerősítették, hogy az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív szerződések alapján a vállalatok felelőssége;

33. bizonyították, hogy az intézkedések az egyes munkavállalóknak nyújtanak segítséget, és nem vállalatok vagy ágazatok szerkezetátalakítására irányulnak;

34. megerősítették, hogy a fent említett támogatható intézkedésekre más közösségi pénzügyi eszközből nem folyósítanak támogatást.

Irányítási és ellenőrzési rendszerek

35. A cseh hatóságok értesítették a Bizottságot, hogy a pénzügyi hozzájárulást ugyanazok a szervek fogják irányítani és ellenőrizni, amelyek az Európai Szociális Alap (ESZA) finanszírozását irányítják és ellenőrzik a Cseh Köztársaságban.

Finanszírozás

36. A Cseh Köztársaság kérelme alapján az összehangolt, személyre szabott szolgáltatási csomaghoz javasolt EGAA-hozzájárulás 323 820 EUR, amely az összköltség 65 %-át teszi ki. A Bizottság által az alap terhére javasolt forrásallokáció a Cseh Köztársaság által rendelkezésre bocsátott információkon alapul.

37. Figyelembe véve az EGAA-ból folyósítható pénzügyi hozzájárulásnak az 1927/2006/EK rendelet 10. cikkének (1) bekezdése szerint meghatározott maximális összegét, továbbá az előirányzatok átcsoportosításához megállapított mozgásteret, a Bizottság azt javasolja, hogy a fent említett teljes összeget folyósítsák az EGAA-ból; az összeg a pénzügyi keret 1a. fejezetében különítendő el.

38. A javasolt pénzügyi hozzájárulás összege lehetővé teszi, hogy – az 1927/2006/EK rendelet 12. cikkének (6) bekezdésében szereplő előírás szerint – az év utolsó négy hónapjában az EGAA-ra elkülönített éves maximális összeg több mint 25 %-a továbbra is rendelkezésre álljon támogatások kifizetésére.

39. Az EGAA-ból történő forrásallokációra tett javaslat révén a Bizottság a 2006. május 17-i intézményközi megállapodás 28. pontjának megfelelően kezdeményezi az egyszerűsített háromoldalú eljárást, hogy az EGAA igénybevételének szükségességét és az igényelt összegeket illetően biztosítsa a költségvetési hatóság két ágának egyetértését. A Bizottság felkéri a költségvetési hatóság két ága közül azt, amelyik a megfelelő politikai szinten előbb jut egyetértésre az igénybevételre irányuló javaslattervezet ügyében, hogy szándékáról értesítse a másik ágat és a Bizottságot. A költségvetési hatóság bármelyik ágának elutasító véleménye esetén hivatalos háromoldalú egyeztetést kell kezdeményezni.

40. A Bizottság a 2011. évi költségvetés kötelezettségvállalási előirányzataiba irányuló külön átcsoportosítási kérelmet nyújt be a 2006. május 17-i intézményközi megállapodás 28. pontjának megfelelően.

A kifizetési előirányzatok forrása

41. A 2011. évi költségvetésben 47 608 950 EUR összegű kifizetési előirányzat szerepel a 04.0501 költségvetési soron (Európai Globalizációs Alkalmazkodási Alap); az ezen kérelemben igényelt 323 820 EUR összegre ez a költségvetési sor fog fedezetet biztosítani.

Javaslat:

AZ EURÓPAI PARLAMENT ÉS A TANÁCS HATÁROZATA

az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (a Cseh Köztársaság „EGF/2010/010 CZ/Unilever” referenciaszámú kérelme)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra[4] és különösen annak 28. pontjára,

tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[5] és különösen annak 12. cikkének (3) bekezdésére,

tekintettel a Bizottság javaslatára[6],

mivel:

(1) Az Európai Globalizációs Alkalmazkodási Alapot (a továbbiakban: EGAA) azzal a céllal hozták létre, hogy kiegészítő támogatást nyújtson azoknak az elbocsátott munkavállalóknak, akik a globalizáció hatására a világkereskedelemben bekövetkezett fő strukturális változások következtében veszítették el munkájukat, és segítse őket a munkaerőpiacra történő ismételt beilleszkedésben.

(2) A 2009. május 1-je után benyújtott kérelmek tekintetében az EGAA hatálya kibővült az olyan munkavállalók támogatásával, akik közvetlenül a pénzügyi és gazdasági világválság miatt veszítették el állásukat.

(3) A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi.

(4) A Cseh Köztársaság az Unilever ČR spol.s r.o. vállalatnál történt elbocsátásokra tekintettel 2010. március 24-én az EGAA igénybevételére irányuló kérelmet nyújtott be, majd 2010. szeptember 20-ig további információval egészítette ki azt. A kérelem eleget tesz az 1927/2006/EK rendelet 10. cikkében a pénzügyi hozzájárulás meghatározására vonatkozóan megállapított követelményeknek. A Bizottság ezért 323 820 EUR rendelkezésre bocsátására tesz javaslatot.

(5) Az EGAA-t tehát igénybe kell venni a Cseh Köztársaság által benyújtott kérelem alapján történő pénzügyi hozzájárulás folyósítása érdekében,

A KÖVETKEZŐKÉPPEN HATÁROZOTT:

1. cikk

Az Európai Unió 2011. évi általános költségvetésének keretein belül az Európai Globalizációs Alkalmazkodási Alapból (EGAA) 323 820 EUR összeget vesznek igénybe kötelezettségvállalási és kifizetési előirányzatok formájában.

2. cikk

Ezt a határozatot az Európai Unió Hivatalos Lapjában ki kell hirdetni.

Kelt [Brüsszelben/Strasbourgban], […]-án/-én.

az Európai Parlament részéről a Tanács részéről

az elnök az elnök

[1] HL C 139., 2006.6.14., 1. o.

[2] HL L 406., 2006.12.30., 1. o.

[3] Az 1927/2006/EK rendelet 3. cikkének harmadik bekezdése szerint.

[4] HL C 139., 2006.6.14., 1. o.

[5] HL L 406., 2006.12.30., 1. o.

[6] HL C […], […], […]. o.